Tegin endast aurafoto -- mitte lihtsalt huvist, vaid seoses Tartu näitusega. 290 krooni, vanalinna  esoteerikapood. Polaroidiaparaat, mis on ühendatud kahe metallist käekujulise instrumendiga, kuhu tulebki oma käed panna ning printeriga. Kõigepealt tuleb printerist ingliskeelne auraanalüüs, mille kohta ma pole kindel, kas venelannast poemüüja sellest aru saab. Igal juhul ütleb viimane, et see tekst ning aurafoto ei pruugi sarnased olla. Siis tuleb polaroidfoto ning müüja seletab seda pooleldi vene keeles lahti. Kusjuures aura värv teksti põhjal ja see, mis on näha fotol, on samad. Ingliskeelne kirjalik  tekst ning eesti-vene suuline jutt seevastu ei kattu eriti. Poes on ka keskealine mees, kelle rahvust ma ei tuvasta, aga kes lihtsalt naerab omaette. Mulle räägitakse kosmose- ja maaenergiast, kõritshakrast, emotsioonidest, intuitsioonist ja eneseagressioonist. Prinditud tekst on ülimalt positiivne, aga tädi annab lootust koos nõuannetega, mida paremini teha. Kuidas sellesse kõigesse suhtuda, ei tea. Mu aura olevat muuseas punane.